Saya mau tau Keluaran dan sambutan dari Paloh (filem). Jelaskan dalam bahasa melayu

Paloh dikeluarkan pada 10 Julai 2003. Filem ini diberi penarafan 18PL untuk keganasan yang kejam sepanjang keseluruhannya, serangan seksual, imej yang mengerikan dan bahasa kesat. Majlis pratonton filem ini diadakan pada 2 Julai di Golden Screen Cinemas (GSC), Mid Valley Megamall, Bangsar. Majlis tayangan amal filem ini diadakan pada 18 Ogos 2003 dan dihadiri oleh Yang di-Pertuan Agong Tuanku Syed Sirajuddin Syed Putra Jamalullail dan Raja Permaisuri Agong Tuanku Fauziah Tengku Abdul Rashid, yang mana ia diadakan bagi mengisi dana pendidikan Gabungan Pelajar Melayu Semenanjung (GPMS).

Bagi mempromosikan filem ini, Filem Negara Malaysia dengan kerjasama Keretapi Tanah Melayu (KTM) telah mengadakan pertandingan pencarian harta karun Paloh Rail Hunt pada 29 Jun 2003 dengan pelancaran rasminya diadakan pada 4 Jun di Stesen KL Sentral. Sebanyak 4,000 penyertaan telah diterima menerusi peraduan sistem pesanan ringkas (SMS). Jumlah penyertaan kemudian meningkat kepada 12,000 penyertaan. Acara ini mendapat sambutan apabila berjaya menarik lebih 20,000 peserta yang memohonnya menerusi SMS.

Paloh menjadi kegagalan komersial apabila kutipan pecah panggung yang diperolehi hanya RM142,000. Bagaimanapun, ia namun menerima pelbagai ulasan yang baik daripada pengkritik filem. Beberapa pengkritik mengaitkannya dengan topik berat dan sensitif, mendakwa bahawa penonton keluar dari pawagam "berang". Pengulas lain mengulas bahawa penonton tidak biasa dengan kaedah penceritaan bukan linear, yang memerlukan lebih banyak penglibatan intelektual daripada penonton. Pengkritik filem bebas Nizam Zakaria menolak aduan penonton bahawa Paloh sukar difahami dan membosankan, dengan mendakwa bahawa "filem itu bercita-cita tinggi dan penonton tidak mempunyai kesabaran". Akmal Abdullah, menulis untuk Berita Harian berpendapat bahawa Paloh ialah sebuah filem yang "hadir untuk mencapai matlamat seni perfileman Melayu yang bermutu dan bercita rasa tinggi". Beliah turut beranggapan bahawa filem ini "sememangnya satu lagi karya yang bukan saja membuat kejutan baru tetapi terlalu mencabar pemikiran audiens untuk mengutip kefahaman daripada keratan babak yang disusun berselerak, iaitu pendekatan di luar...". Dalam ulasan retrospektifnya mengenai filem ini, Sultan Muzaffar menulis: "Filem ini pastinya menjadi filem yang terbaik jika tidak kerana kontroversinya. Jika pengarahnya diberi peluang untuk menyiapkan hasil kerja yang terganggu angkara karenah penerbit yang tidak tahu bagaimana membuat filem. Kreativiti dan idea Adman Salleh akan dapat membuahkan sesuatu yang cemerlang, jika kerja-kerja terdahulu dijadikan perbandingan". Menulis untuk New Straits Times, Sharifah Arfah menulis bahawa Paloh ialah "percubaan berani Adman Salleh untuk membedah tema yang kompleks".